**Vejledning til folkehøjskolers årsplan**

Før skoleårets start godkender højskolens bestyrelse en årsplan, som

omfatter skolens 1) tilskudsberettigende kurser, 2) øvrige kurser og 3)

øvrige aktiviteter i det kommende skoleår. Årsplanen og eventuelle

rettelser udarbejdes på skemaer, der er udformet i Slots- og Kulturstyrelsen, og som findes på Slots- og Kulturstyrelsen: <https://slks.dk/omraader/kulturinstitutioner/folkehoejskoler/> .

Der findes to skemaer til årsplanen:

* Skema til årsplan
* Skema til ændringer af årsplan

Før hvert skoleår udfylder skolen et skema til årsplan. Skemaet udfyldes

elektronisk. Det er udformet, så det er muligt at tilføje flere kurser, end

der er angivet på forhånd ved at tilføje flere rækker i bunden af tabellen,

ligesom de enkelte rubrikker kan gøres større, såfremt der er brug for

mere plads. Når skemaet er udfyldt, skal bestyrelsen godkendelse årsplanen ved bestyrelsesforpersonens underskrift. Underskriften anføres på det printede skema, hvor mange sider årsplanen består af samt den enkelte sides nummer. Skemaet gemmes som et bilag til bestyrelsens protokol.

Senere ændringer af skolens kurser i løbet af skoleåret skal indføres i det

andet skema (skemaet til ændringer af årsplan). Ændringerne godkendes

af bestyrelsen, og underskrives af forpersonen.

Ændringsskemaet skal alene anvendes, såfremt der sker ændringer i

skolens tilskudsberettigende og ikke-tilskudsberettigende kurser.

Ændringer i skolens øvrige aktiviteter (punkt tre i årsplanen) medfører

ikke behov for at udfylde ændringsskemaet.

Såfremt det er nødvendigt at foretage ændringer i skolens kurser med så

kort varsel, at det ikke er muligt at afholde et bestyrelsesmøde forinden,

må bestyrelsen godkende ændringen på førstkommende møde.

Ministeriet baserer bl.a. sit tilsyn med højskolerne på årsplanerne, og

derfor er det vigtigt, at skemaerne er udfyldt korrekt, da overtrædelse af

kursusreglerne kan have store tilskudsmæssige konsekvenser for den

enkelte højskole.

Årsplanen med underskrift skal offentliggøres på skolens hjemmeside. Derved kan interesserede se, hvilke kurser, der gennemføres efter højskoleloven og

hvilke kurser, der gennemføres uden for loven.

**Vejledning til udfyldelse af skemaer til årsplan**

Nedenstående henviser til de enkelte rubrikker i skemaerne.

**Skema til årsplan**

1. ***Tilskudsberettigende kurser***

Her opføres de kurser, hvor skolen påtænker at medregne eleverne i det tilskudsudløsende årselevtal.

**Kursets titel:** Kursets titel angives i overensstemmelse med skolens brochuremateriale, hjemmeside og annoncering for kurset.

**Kursets fastsatte** **elevbetaling (grundpris) pr. uge eller 4 døgn.:** Her angives elevbetalingen (grundprissen, eksklusiv tillæg og rabatter) for hver elevs deltagelse på et højskolekursus per uge/4 døgn. Der skal både angives prisen for kost- og dagelever. Dette gøres ved xxxx kr. / xxxx kr.

**Kursets start- og slutdato:** Første og sidste dag i kurset angives. Der anvendes de datoer, som skolen oplyser over for eleverne om kursets varighed. For eleverne må der ikke være tvivl om start- og slutdato for det kursus, de er tilmeldt. Slutter kurset med en afbrydelse – fx i forbindelse med en udlandsrejse – angives den slutdato, som skolen opgiver over for eleverne. Denne rubrik kan altså både indeholde kursusperioder, der er tilskudsberettigende og kursusperioder, der afholdes uden for tilskudsgrundlaget.

Kurserne skal angives kronologisk efter begyndelsesdato.

**Kursets længde:** I rubrikkerne om kursernes længde angives alene den tilskudsberettigende kursuslængde.

Kurser over en uges varighed kan afbrydes af perioder på hver højst 12 uger. Hvis et kursus afbrydes, medregnes afbrydelsen ikke i den kursuslængde, der skal angives i årsplanen. Da kursets start- og slutdato skal angives i den første rubrik, kan der derfor være forskel mellem det antal uger kurset strækker sig over for eleverne, og det antal uger der opgives som tilskudsberettigende. Forskellen herimellem skal fremgå af den sidste rubrik, hvori skolen angiver kursets afbrydelser.

Et ugekursus og en uge på et længerevarende kursus skal mindst omfatte 7 dage (f.eks. fra søndag til og med lørdag). På kurser, der varer 1 uge eller derover, kan kursisterne ankomme i løbet af den første kursusdag og rejse i løbet af den sidste.

**Kursets længde, 4 døgn:** Når kurset varer mindst 4 døgn og mindre end 1 uge sættes kryds. 4 døgns kurser skal mindst omfatte 4 x 24 timer.

Kursusperioden strækker sig normalt fra første til sidste planlagte fælles arrangement og således ikke fra det tidspunkt, hvor skolen er åben til at modtage eleverne. Kursernes start- og sluttidspunkt med angivelse af klokkeslet skal derfor fremgå af de enkelte kursers indholdsplan.

Ministeriet vil dog af hensyn til tilrettelæggelsen af kursusvirksomheden kunne godkende medregning af indtil 1 time før første planlagte fælles arrangement og 1 time efter sidst.

**Kursets længde, 1 uge:** Hvis kurset varer 1 uge sættes kryds.

**Kursets længde, 2-11 uger:** Hvis kurset varer mindst 2 og ikke 12 uger angives antallet af hele uger.

**Kursets længde, 12 uger og derover:** Hvis kurset varer mindst 12 hele uger angives antallet af hele uger og en eventuel afkortet uge. På kurser af over 12 ugers varighed kan første eller sidste kursusuge afkortes til mindst 4 kursusdøgn a 24 timer.

**Eventuelle afbrydelser:** Her angives første og sidste dag for eventuelle kursusafbrydelser på kurser – både ferier og ikke-tilskudsberettigende perioder. Slutter kurset med en periode, der ikke er tilskudsberettigende angives dette i denne rubrik. Oplysningerne i rubrikken skal tilsammen med oplysningerne om den tilskudsberettigende kursuslængde udgøre tiden mellem kursets start- og slutdato.

1. ***Øvrige kurser***

Såfremt højskolen afholder kurser, hvor eleverne ikke medregnes i det tilskudsudløsende årselevtal, fx fordi kurserne ikke overholder tilskudsbetingelserne, skal denne del af årsplanen udfyldes.

Her angives alene kursernes titel samt start- og slutdato.

1. ***Øvrige aktiviteter***

Her angives skolens aktiviteter ud over kurser. Det kan fx dreje sig om åbne møder eller samarbejde med eksterne parter.

Aktiviteterne angives i summarisk form. Det betyder fx, at en åben foredragsrække hen over vintermånederne ikke skal angives med hvert enkelt foredrag, men kan sammenfattes kort, som:

* Arrangementets art: Foredragsrække med åben adgang
* Tidspunkt: Forskellige tidspunkter i løbet af vinteren

**Skema til ændringer af årsplan**

Hvis der i løbet af skoleåret viser sig behov for at ændre på de oplysninger om skolens kurser, der fremgår af skemaet til årsplan, skal højskolen anvende skemaet: ”Ændringer til årsplan”. Ændringer i årsplanens punkt tre: ”Øvrige aktiviteter” medfører ikke behov for at anvende skemaet.

Ændringsskemaet udfyldes undervejs i skoleåret og godkendes løbende af bestyrelsen. Hvis skolen har behov for at ændre på kurserne flere gange i løbet af skoleåret udfyldes hver gang et nyt ændringsskema med de supplerende oplysninger. I ændringsskemaet er der under rubrikken med skolens navn plads til at angive om der er tale om det første, andet eller et senere ændringsskema til årsplanen. Ved skoleårets udgang består skolens årsplan således af den oprindelige årsplan plus det antal ændringsskemaer, som bestyrelsen har godkendt. Alle skolens kurser skal fremgå af skemaerne.

Skemaet består af to dele:

1. Aflysning, ændring eller oprettelse af nye tilskudsberettigende kurser til skolens oprindelige årsplan eller af tidligere ændringsskemaer

2. Aflysning, ændring eller oprettelse af nye ikketilskudsberettigende kurser til skolens oprindelige årsplan eller af tidligere ændringsskemaer

1. ***Tilskudsberettigende kurser – Aflysning, ændring eller oprettelse af nye tilskudsberettigende kurser***

**Kursets titel samt kursets start- og slutdato:** I de to første rubrikker angives oplysninger fra den oprindelige årsplan eller fra tidligere ændringsskemaer, så det er muligt at identificere hvilket kursus, der er tale om.

**Kurset gennemføres ikke:** Hvis kurset aflyses eller gennemføres uden at være tilskudsberettigende sættes et kryds.

**Ny titel:** Hvis et kursus ændrer titel, angives den nye titel.

**Ændring af kursets fastsatte elevbetaling (grundpris) pr. uge eller 4 døgn:** Hvis et kursus ændrer kursets fastsatte elevbetaling (grundpris), angives den nye fastsatte elevbetaling (grundpris) for hhv. kost- og dagelever. Dette gøres ved xxxx kr. / xxxx kr.

**Ændring af kursets længde og/eller placering:** Her angives eventuelle nye start- og slutdatoer. Hvis kursets længde er ændret, angives den nye tilskudsberettigende kursuslængde.

**Ændring af afbrydelser:** Her angives ændring af de afbrydelser, der fremgår af skema til årsplan. Der angives første og sidste dag i afbrydelserne.

**Nye tilskudsberettigende kurser der ikke fremgår af årsplanen:** Skemaets oplysninger svarer til oplysningerne på årsplanskemaet. Her angives oplysninger om kurser, der ikke fremgår af skema til årsplan eller tidligere ændringsskemaer.

1. ***Højskolens øvrige kurser der ikke er tilskudsberettigende efter højskoleloven***

Skemaet udfyldes på samme måde som under tilskudsberettigende kurser – dog kun med de oplysninger, der angives i skemaet.

Ud over at skemaet anvendes, når skolen tilbyder nye kurser eller ændrer planlagte kurser, skal det anvendes, hvis skolen i løbet af skoleåret ønsker, at et kursus, som oprindeligt var planlagt som tilskudsberettigende, skal gennemføres uden at overholde tilskudsbetingelserne, og derfor ikke kan udløse tilskud. I så fald, skal det angives i punkt 1A, at kurset ikke gennemføres, mens det samtidig anføres i punkt 2B.